SL Uradni list Evropske unije C 257/3

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 257/03

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„ “ (GUANXI MI YOU)

ES št.: CN-PDO-0005-0626-16.07.2007

ZGO ( ) ZOP ( X )

1. Ime:

„ “ (Guanxi Mi You)

2. Država članica ali tretja država:

Kitajska

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz točke 1:

Guanxi Mi You (Citrus grandis) je sadež, ki ima hrustavo in nežno meso, kar mu daje sočnost in slasten kiselkasto-sladek okus. V 100 ml soka je najmanj 8,5 g sladkorja, največ 1,1 g kisline in najmanj 10 % topnih trdnih snovi. Sadež vsebuje veliko mineralov, užitnega pa je najmanj 55 % ploda.

1. Videz

Sadež je vbočene ovalne oblike, z ravnim zgornjim delom in izrazito okroglo liso okrog konice. Lupina je gladka, tanka in svetlo oranžna (rumenkasto zelena ob začetku obiranja). Sadež je znan po edinstvenem okusu, ki mu ga dajejo prečna razdelitev na krhlje, sočna in mehka tekstura ter sladko-kiselkast okus.

2. Fizikalne in kemijske lastnosti

Teža posameznega sadeža: posamezen sadež tehta med 1 000 in 1 750 g.

Videz:

Oblika sadeža: naravne značilnosti te vrste so gladka lupina, malo gub in sploščene oljne kapljice.

Barva: sadež je enakomerno oranžne barve, ob začetku obiranja pa je rumenkasto zelen.

Sadna lupina: sadna lupina je gladka. Brazgotine, madeži pesticidov, odrgnine in druge napake ali deli, poškodovani zaradi rjaste pršice, ne smejo pokrivati več kot 1/10 celotne površine lupine. Sadeži ne smejo imeti resnejših sončnih opeklin, znakov odrgnin zaradi škodljivcev in mehanskih poškodb, med njimi ne sme biti gnilih sadežev ali sadežev, ki bi lahko povzročili gnitje.

Notranje značilnosti:

topne trdne snovi ≥ 10 %

vsebnost sladkorja ≥ 5 %

skupna vsebnost kislin ≤ 1,1 %

debelina lupine ≤ 1,5 cm

delež užitnega sadeža (povprečje) ≥ 55 %

Odstopanja:

1. Teža posameznega sadeža: pri največ 5 % sadežev se lahko kategorija spremeni zaradi izgube teže med prevozom.

2. Napake na sadni lupini: odrgnine, ki so jih povzročili škodljivci, brazgotine in umazanija lahko pokrivajo največ 2 % površine celotne lupine.

3.3 Surovine:

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

1. Izbira nasada in gostota saditve: gričevja, planote, riževa polja in otočki z debelo plastjo rdeče prsti, dobro prepustnostjo in najmanj 1,5-odstotno vsebnostjo organskih snovi. Posadi se 600 dreves na hektar.

2. Priprava tal in gnojenje: pri novih nasadih pomelovcev uporabimo rastline za podor, izkopljemo kanale, v katere je mogoče podorati podorine, nato dodamo še več organskega gnojila. V nasadih odraslih pomelovcev poskrbimo za učinkovito ekološko in biološko varstvo. Pognojiti je treba vso prst. Za izpolnitev rastnih zahtev uporabimo od 12 000 do 15 000 kg organskega gnojila in od 450 do 900 kg hidriranega apna na hektar, da pH-vrednost prsti ohranimo nad 5,0 in da je vsebnost organskih snovi več kot 2,0-odstotna.

3. Znanstveno upravljanje gnojenja: uporabljajo se organska in anorganska gnojila. Delež organskega gnojila glede na količino gnojila, raztrošenega v celem letu, mora znašati od 40 % do 50 %. Mlada drevesa je treba dokaj pogosto gnojiti z blagim gnojilom, pri čemer se kot glavno gnojilo uporabi hitro delujoči dušik z dodatkom fosfatnih in kalijevih gnojil. Pri odraslih drevesih je treba po obiranju uporabiti močno gnojilo. Drevesa je treba dobro pognojiti, da se spodbudi rast stebla in cvetov. Pred obiranjem je treba poleg dognojevanja uporabiti tudi gnojilo za zaščito in krepitev plodov. Referenčne količine za običajno gnojenje: uporabi se od 1,2 do 1,5 kg čistega dušikovega gnojila (organski N > 40 %) na rastlino na leto za rastline s 100-kilogramskim donosom. Razmerje za N:P2O5:K2O:CaO:MgO = 1,00 mora biti (0,54–0,59):(0,96–1,05):(1,33–1,37):(0,24–0,27). To je treba dopolniti z ustrezno količino bora, cinka, molibdena in drugih elementov v sledovih, da se vzpostavi ravnovesje hranil v drevesih.

4. Pravilna rez: z upogibanjem in oblikovanjem vej omogočimo učinkovito rast mladih dreves. Obrežemo pregoste in preveč povešene ali predolge veje. Odrasla drevesa je treba obrezati, da se jim omogočita dobro zračenje in izpostavljenost sončni svetlobi. Rez se opravi dvakrat na leto: po enkrat poleti in pozimi. Pri poletni rezi se odrežejo veje, okužene z insekti, pregoste in povešene veje, veje, ki mečejo preveč sence, ter veje, ki odvržejo preveč cvetov in plodov. Pri zimski rezi se odrežejo veje, ki štrlijo iz drevesne krošnje, pregoste veje in veje, okužene z insekti.

5. Obročkanje dreves: pri močnih drevesih se lahko lubje z debla ali glavne veje odstranjuje od začetka novembra do sredine decembra. Z obročkanjem se učinkovito spodbudi oblikovanje popkov in poveča delež popkov, ki zacvetijo.

6. Redčenje cvetov in plodov: redčenje je treba izvesti v letih, ko drevesa obilno cvetijo. Redčenje cvetov pripomore k manjši nepotrebni porabi hranil in tako koristi obroditvi. Najprej je treba zredčiti socvetja, nato pa še popke. Plodovi se redčijo po končanem naravnem trebljenju plodov. Odstraniti je treba plodove, ki imajo nenavadno obliko ali so premajhni. S tem se prepreči, da bi se zaradi prevelikega števila plodov na drevesu poslabšala njihova kakovost.

7. Celovito preprečevanje in obvladovanje mrčesa, bolezni in poškodb: poskrbeti je treba za preprečevanje in obvladovanje škodljivih organizmov, kot so antraknoza, rdeči pajek in listni zavrtači (minerji). Pozornost je treba nameniti povezovanju ukrepov celovitega nadzora in preprečevanja.

8. Pobiranje pridelka: na nadmorskih višinah pod 100 m se začne zadnjih deset dni v septembru, na nadmorskih višinah med 100 in 300 m prvih deset dni v oktobru, na nadmorskih višinah nad 300 m pa zadnjih deset dni v oktobru.

3.6 Posebna pravila za rezanje, ribanje, pakiranje itd.:

1. Pakiranje

Notranja embalaža za posamezne sadeže: zavijanje v polietilenske vrečke.

Zunanja embalaža: najlonska mrežica ali embalaža iz valovitega kartona.

2. Prevoz

Poskrbeti je treba za čistočo in higieničnost vozila ter se izogibati prevozu skupaj s strupenim, škodljivim ali zaudarjajočim materialom. Proizvod med prevozom ne sme biti izpostavljen soncu, dežju in snegu. Proizvod se ne sme metati ali stiskati.

3. Skladiščenje

Običajna temperatura skladiščenja: temperatura v skladišču se mora gibati med 10 in 24 °C, relativna vlažnost pa mora biti med 80- in 85-odstotna.

Skladiščenje pri nizkih temperaturah: temperatura v skladišču mora biti med 3 in 5 °C, relativna vlažnost med 80- in 85-odstotna, raven ogljikovega dioksida pa je lahko največ 4-odstotna.

3.7 Posebna pravila za označevanje:

Pri predpakiranem Guanxi Mi You morajo biti označbe in slikovne oznake za ravnanje na zabojih za pakiranje v skladu s standardoma GB7718 (splošni standard za označevanje predpakiranih živil) in GB191 (pakiranje – slikovne oznake za ravnanje z blagom).

4. Jedrnata opredelitev geografskega območja:

Pridelovalna območja za zaščiteno geografsko označbo Guanxi Mi You vključujejo hribovja, planote, riževa polja in otočke pod 500 m nadmorske višine v 16 mestih in vaseh v okrožju Pinghe: v mestih Venfeng, Šan’ge, Šiaoši, Banzi in Nanšeng, vaseh Vudžaj in Guočjang, mestih Anhou, Daši, Šiadžaj in Luši, vasi Čiling, mestu Džiufeng, vaseh Čangle in Šiufeng ter na kmetiji Anhou.

5. Povezava z geografskim območjem:

5.1 Posebnost geografskega območja:

Kraj porekla Guanxi Mi You obsega 16 mest in vasi (kmetij) v okrožju Pinghe v provinci Fudžian. Za območje je značilno južnoazijsko subtropsko monsunsko podnebje, leži pa v goratem predelu v notranjosti v bližini obale. Najvišja gora v okrožju Pinghe (gora Daqin) je visoka 1 544,8 m. Teren je na severozahodu visok, na jugovzhodu pa nizek, z valovitim hribovjem. Tla v glavnem sestavlja rdeča prst. Območje ima edinstveno podnebje. Povprečna letna temperatura je od 18,5 do 21,3 °C, pri čemer je najvišja temperatura 39,2 °C, najnižja temperatura pa – 2,9 °C. Povprečna temperatura najhladnejšega meseca (januarja) je med 9,5 in 13,1 °C. Povprečna temperatura najtoplejšega meseca (julija) je med 24,7 in 38,7 °C. Povprečni letni seštevek temperatur dni, na katere povprečna temperatura znaša vsaj 10 °C, je med 6 740 in 7 488 °C, dni brez zmrzali pa je od 315 do 322. Povprečna letna količina padavin je od 1 664 do 1 938 mm, relativna vlažnost od 80- do 82-odstotna, povprečno letno trajanje sončnega obsevanja pa znaša od 1 758 do 1 852 ur.

Nasadi pomelovcev s poreklom iz okrožja Pinghe v provinci Fudžian po navadi ležijo ob vznožjih hribovij in na aluvialnih ravninah vzdolž rečnih bregov. Zgornji del hribovja pokriva gozd z zrakom, ki ni onesnažen; okolje je neokrnjeno. V nasadih pomelovcev prevladuje mešanica rdeče prsti in prsti riževih polj. Plast prsti je debela, s pH-vrednostjo, večjo od 5,0, in najmanj 1,5-odstotno vsebnostjo organske snovi. Ker ljudje nasade pomelovcev leto za letom gnojijo s kompostom, hlevskim gnojem, odpadnim gobjim kompostom in številnimi drugimi organskimi gnojili ter zaradi globokega oranja, povečevanja volumna tal in podoranja podorin so nasadi pomelovcev postali ekološki sadovnjaki z rodovitno, dobro zračno in zrahljano zemljo, kar drevesom omogoča vsrkavanje gnojila in vlage. Namakalna voda prihaja iz čistih gorskih studencev in potokov.

5.2 Posebnost proizvoda:

Posamezen sadež Guanxi Mi You tehta med 1 000 in 1 750 g, je vbočene ovalne oblike z ravnim zgornjim delom in izrazito okroglo liso okrog konice. Ima gladko lupino in prečno razdelitev na krhlje, užitnega pa je najmanj 55 % ploda. V 100 ml soka je najmanj 8,5 g sladkorja in največ 1,1 g kisline. Sadež vsebuje več kot deset vrst mikroelementov, ki jih človeško telo nujno potrebuje.

5.3 Vzročna zveza med geografskim območjem in posebno kakovostjo, slovesom ali drugo značilnostjo proizvoda:

Območje pridelave Guanxi Mi You se razteza med 24,02 in 24,35 stopinje severne zemljepisne širine ter med 116,53 in 117,31 stopinje vzhodne zemljepisne dolžine. Za območje je značilno južnoazijsko subtropsko monsunsko podnebje, leži pa v goratem predelu v notranjosti v bližini obale. Najvišja gora v okrožju Pinghe (gora Daqin) je visoka 1 544,8 m. Teren je na severozahodu visok, na jugovzhodu pa nizek, z valovitim hribovjem. Tla v glavnem sestavlja rdeča prst. Območje ima edinstveno podnebje.

Pomelovci lahko zacvetijo in obrodijo pri povprečni letni temperaturi med 14,7 in 24 °C (od 18,5 do 21,3 °C v okrožju Pinghe), povprečni januarski temperaturi med 3 in 20 °C (od 9,5 do 13,1 °C v okrožju Pinghe), letnem seštevku temperatur dni, na katere je temperatura vsaj 10 °C, med 4 800 in 8 800 °C (od 6 740 do 7 488 °C v okrožju Pinghe) in absolutno najnižji temperaturi – 9 °C (– 2,9 °C v okrožju Pinghe). Najbolje uspevajo v sredini teh temperaturnih razponov. Temperaturne razmere v okrožju Pinghe popolnoma ustrezajo želenim razponom, zato je to območje s podnebnega in ekološkega vidika najprimernejše za rast pomelovcev. Guanxi Mi You iz okrožja Pinghe ima zaradi dolgoletne pridelave v teh ekoloških razmerah edinstven sladko-kiselkast okus.

Povprečna letna količina padavin v okrožju Pinghe znaša od 1 664 do 1 938 mm, kar ustreza zahtevam za normalno rast sadežev Guanxi Mi You. Skupno letno trajanje sončnega obsevanja znaša od 1 758 do 1 852 ur, sončnih pa je večina dni od avgusta do oktobra, kar je ugodno za nastajanje in kopičenje sladkorja, kislin in vitaminov. Vsi ti dejavniki prispevajo k sladko-kiselkastemu okusu.

Ker v okrožju Pinghe ni industrijskega onesnaževanja, je zrak tam svež, voda pa čista, kar zagotavlja visoko kakovost pridelka. Za območje je značilna debela plast zrahljane in rodovitne prsti. Skozi dolgo zgodovino sajenja pomelovcev Guanxi se je razvila vrsta sadilnih tehnik, ki zajemajo pripravo in izboljšanje rodovitnosti tal, gnojenje, obrezovanje, celovito preprečevanje in obvladovanje bolezni in škode, ki jo povzročajo škodljivci, ter pravočasno pobiranje pridelka, da se značilnosti sadežev popolnoma razvijejo.

Sklic na objavo specifikacije:

— Predloži ga GD AGRI

(1) UL L 93, 31.3.2006, str. 12.